《放舟荆溪寻张公洞不果归至滆湖起步长桥望烟景放歌》
明代·郑善夫

日晷于东驰，羁人复北征。鼓舠下荆溪，言访张道陵。

缘薄扼事下，意短回修程。稠年戒襟素，履兹荒志诚。

坐令紫霞居，远隔于青冥。所赖滆湖好，烟景疏天声。

躞蹀骋瞻眺，稍慰沧洲情。青镜不肯私，金精几时营。

寓形若流电，空怀紫金经。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。